Polikarpovo konstruktorių biuras
Polikarpovo konstruktorių biuras (rus. ОКБ Поликарпова) – Sovietų Sąjungos aviacijos OKB (atskiras projektavimo biuras), įkurtas 1923 m. Jam vadovavo Nikolajus Nikolajevičius Polikarpovas. Konstruktorių biuro techninės bazės pagrindu tapo komunistų valdžios nacionalizuota „Duks“ gamykla. Polikarpovo OKB 1923 - 1944 m. projektavo įvairius civilinius ir karinius orlaivius. 1944 m. liepos 30 d. mirus 52 metų sulaukusiam N. Polikarpovui, jo vadovautas OKB buvo prijungtas prie Lavochkino OKB. Kai kurie Polikarpovo OKB inžinieriai perėjo į Mikojan-Gurevič OKB. Gamybos pajėgumai atiteko Suchoi. Ilgą laiką Polikarpovo OKB būstinė buvo Aviacijos gamykloje Nr. 1 (buvusi „Duks“ gamykla) Maskvoje, kur iki šiol stovi Polikarpovo OKB pastatytas pastatas.